El Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, va determinar les competències del Departament de Territori i Sostenibilitat i va comportar la creació del Departament de Territori i Sostenibilitat, que assumia les competències de l'anterior Departament de Política Territorial i Obres Públiques, i una part de les competències de l'anterior Departament de Medi Ambient i Habitatge, en concret, les referents a l'habitatge, la planificació i qualitat ambiental, així com les polítiques davant el canvi climàtic.
El Departament de Territori i Sostenibilitat requereix, per a l'exercici de les seves funcions i a fi de donar compliment a les seves obligacions legals, tractar dades de caràcter personal obtingudes mitjançant els sistemes de videovigilància instal·lats en algunes de les seves seus, instal·lacions o equipaments.
Això comporta la creació d'un fitxer que ha de garantir la màxima transparència en el tractament de les dades de caràcter personal i així ha d'assegurar a la ciutadania l'exercici dels seus drets legítims.
De conformitat amb l'article 20 de la Llei orgànica 15/1999, de 13 de desembre, de protecció de dades de caràcter personal, la creació de fitxers de les administracions públiques només pot fer-se mitjançant una disposició general publicada al Diari Oficial corresponent.
Aquesta previsió ha estat confirmada per l'article 53 del Reial decret 1720/2007, de 21 de desembre, pel qual s'aprova el Reglament de desenvolupament de la Llei orgànica 15/1999, de 13 de desembre, de protecció de dades de caràcter personal.
Pel que fa a la regulació dels fitxers mitjançant una ordre departamental, la disposició final tercera de la Llei 32/2010, de l'1 d'octubre, de l'Autoritat Catalana de Protecció de Dades, habilita els consellers i les conselleres de la Generalitat, dins l'àmbit de les competències respectives, per a la creació, la modificació i la supressió, mitjançant ordre, dels fitxers dels seus departaments.
L'article 156 de l'Estatut d'autonomia de Catalunya, aprovat mitjançant la Llei orgànica 6/2006, de 19 de juliol, disposa que correspon a la Generalitat la competència executiva en matèria de protecció de dades de caràcter personal amb respecte a les garanties dels drets fonamentals.
L'article 3 de la Llei 32/2010, de l'1 d'octubre, de l'Autoritat Catalana de Protecció de Dades, disposa que l'àmbit d'actuació d'aquesta Autoritat comprèn els fitxers i els tractaments de dades de caràcter personal que porta a terme l'Administració de la Generalitat.
En conseqüència, de conformitat amb el que disposa l'article 20 de la Llei orgànica 15/1999, de 13 de desembre, de protecció de dades de caràcter personal, atesa la disposició final tercera de la Llei 32/2010, de l'1 d'octubre, de l'Autoritat Catalana de Protecció de Dades, i d'acord amb el dictamen de la Comissió Jurídica Assessora,
Es crea el fitxer automatitzat de dades de caràcter personal gestionat pel Departament de Territori i Sostenibilitat que figura en l'Annex d'aquesta ordre i que s'anomena Videovigilància d'edificis.
Contingut del fitxer de videovigilància d'edificis
El fitxer que es crea inclou la seva denominació; la finalitat i els usos previstos; les persones i els col·lectius afectats o obligats a subministrar les dades de caràcter personal; el procediment de recollida d'aquestes dades i la seva procedència; l'estructura bàsica del fitxer; la descripció del tipus de dades de caràcter personal que conté; el sistema de tractament; les cessions de dades previstes i, si s'escau, les transferències de dades que es prevegin a països tercers; l'òrgan responsable del fitxer; el servei o unitat administrativa davant la qual es poden exercir els drets d'accés, rectificació, cancel·lació i oposició, així com les mesures de seguretat amb indicació del nivell de seguretat exigible.
Les persones afectades o obligades a subministrar les dades han de ser informades prèviament al moment de recollida de les dades, en els termes que estableix l'article 5 de la Llei orgànica 15/1999, de 13 de desembre, de protecció de dades de caràcter personal.
El tractament de les dades s'ha d'adequar al que preveuen la Llei orgànica 15/1999, de 13 de desembre, de protecció de dades de caràcter personal; la Llei 32/2010, de l'1 d'octubre, de l'Autoritat Catalana de Protecció de Dades, i el Reial decret 1720/2007, de 21 de desembre, pel qual s'aprova el Reglament de desenvolupament de la Llei orgànica 15/1999, de 13 de desembre, de protecció de dades de caràcter personal, tant pel que fa a la qualitat de les dades que es recullen, com pel que fa a les mesures tècniques i organitzatives a adoptar per la persona titular de l'òrgan responsable del fitxer.
Creació d'un fitxer de videovigilància d'edificis
Nom del fitxer: Videovigilància d'edificis.
Finalitat del fitxer i usos previstos:
La finalitat del fitxer és el control, la vigilància i la seguretat d'aquells edificis i instal·lacions del Departament de Territori i Sostenibilitat en els quals hi ha instal·lat un sistema de videovigilància, així com de les persones que hi treballen o el control de les persones que accedeixin a les seves instal·lacions o a la part de les instal·lacions en les quals s'ubica el sistema de videovigilància.
Els usos del fitxer són la captació, gravació, transmissió, conservació i emmagatzematge, mitjançant sistemes de seguretat, d'imatges de persones físiques identificades o identificables que s'obtinguin mitjançant els sistemes de videocàmeres de que disposi el Departament de Territori i Sostenibilitat.
Persones i col·lectius afectats o obligats a subministrar les dades: les persones físiques identificades o identificables que accedeixin o facin ús de qualsevol de les instal·lacions del Departament de Territori i Sostenibilitat on hi hagi instal·lades videocàmeres.
Procediment de recollida de les dades i la seva procedència:
Procediment de recollida: Les dades s'obtenen mitjançant les càmeres de videovigilància instal·lades als recintes del Departament de Territori i Sostenibilitat.
Es tracta d'un circuit tancat de càmeres que graven diferents edificis del Departament, tant els accessos com una part de l'interior.
Procedència de les dades: Les dades procedeixen de les persones que accedeixen a les instal·lacions i equipaments del Departament de Territori i Sostenibilitat.
Dades de caràcter identificatiu: matrícula de vehicles i imatges de persones.
Altres dades: lloc, data i hora de la captació de la imatge.
Cessions de dades de caràcter personal:
Al Ministeri Fiscal, als jutjats i tribunals d'acord amb el que preveu l'article 11.2.d) de la Llei orgànica 15/1999, de 13 de desembre, de protecció de dades de caràcter personal, i a les forces i cossos de seguretat, de conformitat amb l'article 4 de la Llei orgànica 2/1986, de 13 de març, de forces i cossos de seguretat.
Transferència de dades a països tercers: no es preveu la transferència de dades a països tercers.
Òrgan administratiu responsable del fitxer: Direcció de Serveis del Departament de Territori i Sostenibilitat.
Òrgan administratiu davant el qual es poden exercir els drets d'accés, rectificació, cancel·lació i oposició: Servei d'Organització, de la Direcció de Serveis del Departament de Territori i Sostenibilitat, avinguda de Josep Tarradellas 2-6, Barcelona (08029), telèfon 934958000, adreça electrònica [EMAIL]
Nivell de mesures de seguretat: nivell bàsic.